Parikkalan ja Kiteen rajalla on paljastunut pitkään jatkunut teurasjätteiden levittäminen metsään. Haju paikalla on kuvottava ja näky karmaiseva.

Näky metsässä on käsittämätön. Kymmenittäin pääkalloja, sorkkia, nahkakasoja ja mätänevää lihaa valtavassa kasassa. Raatojen osia on levinnyt pitkin lähitienoota. Vielä reilun sadan metrin päässäkin raatokasasta on kymmeniä pääkalloja ja nahkakasoja.

Paikan päällä haju on hirvittävä. Kärpäsiä pörrää tuhansittain ja korpit raakkuvat lähipuissa.

Petri Kivimäki / Yle

Raatokasaan johtavat traktorin jäljet. Helposti on pääteltävissä, että paikan päälle on tuotu peräkärryllä tai traktorin kauhassa teurasjätettä kauan – kenties usean vuoden ajan. Osa raadoista on tuoreita, osa jo sammaleen peittämiä.

Lampaita, nautaa ja sikaa

Paikan päällä näkyä katsova Imatran seudun ympäristötoimen valvontaeläinlääkäri Kaarina Leiviskä on järkyttynyt.

– Erittäin epämiellyttävää. Ei ole tarkoituksenmukaista, että nyky-Suomesta tällaisia enää löytää, kertoo Leiviskä.

Leiviskä katsoo pääkalloja ja kertoo kasoissa olevan ainakin sikoja, lampaita ja nautaa. Lampaiden ja nautojen mätänevät nahkakasat lepäävät maassa selvästi tunnistettavana massana. Ruhonosia on kauttaaltaan lähiympäristössä.

– Ilmeisesti villieläimet ovat tätä saalista metsiin levittäneet.

Ruhon osia on metsässä todella paljon. Valvontaeläinlääkäri Kaarina Leiviskällä on oletus lihojen alkuperästä.

Teurasjäte on kipattu sellaisenaan kuoppaan Petri Kivimäki / Yle

– Voimakkaasti viittaa siihen, että tämä on lähtöisin teurastamolta. Sen verran paljon tätä on, että kotiteurastuksen piikkiin tämä ei mene.

Leiviskä ei usko, että kyseessä olisi haaska, josta villieläimiä kuvattaisiin tai ammuttaisiin.

Tautivaara olemassa

Teurasjätepaikalla on mätänevistä lihoista tuleva järkyttävän paha haju. Ruhojen lähistöllä on niin paljon kärpäsiä, että ihmisen on siellä vaikea olla ilman suojahuppua. Valvontaeläinlääkäri Kaarina Leiviskä havaitsee, että ainakin karhu on käynyt levittelemässä ruhoja.

– Tämä paikka kerää villieläimiä, erityisesti karhuja. Tällainen on tarpeetonta villieläimien houkuttelemista, sanoo Leiviskä

Leiviskän muistuttaa, että metsä on myös virkistysaluetta, joten sen pilaaminen on kiellettyä. Alue levittää lähiympäristöön pahaa hajua, ja kärpäset voivat pahimmillaan levittää tauteja.

– Täällä voi muhia kaiken näköistä, mikä voi hyönteisten mukana levitä ympäristöön.

Vakavaan tautivaaraan Kaarina Leiviskä ei kuitenkaan usko.

Eläinten ruhot on selvästi kipattu paikalle. Ainakaan näkyvissä olevia eläimiä ei ole edes yritetty haudata.

– Tämä ei ole niin kutsuttu syrjäinen alue, jossa niitä voisi haudata maahan.

Esimerkiksi naudat tulee Leiviskän mukaan toimittaa tuhottavaksi Honkajoelle.

Tutkinta käynnissä

Parhaillaan asiaa tutkivat sekä elintarviketurvallisuusvirasto Evira ja läänineläinlääkäri.

– Ruhot pitää saada täältä mahdollisimman pian pois. Sellainen määräys lähtee teurasjätteen tuojalle mahdollisimman pian, toteaa valvontaeläinlääkäri Leiviskä.